ไฟแนนซ์
โดย...ภูคา
13 พ.ค. 2559

โดย...ภูคา
จับตาประชุมผู้ถือหุ้นธนาคารอิสลามแห่งประเทศไทย หรือ ไอแบงก์ ปลายเดือน พ.ค.นี้ มีวาระสำคัญว่าจะต่ออายุประธานกรรมการและกรรมการที่จะหมดวาระหรือไม่ เพราะสถานการณ์ไอแบงก์ล่าสุดดูท่าว่าถ้าไม่รีบใช้ยาแรงมีโอกาสโคม่าได้ วงในรายงานว่าผู้มีรายชื่อในโพยกำลังเต้น หากเคลียร์จบก็มีลุ้นได้อยู่ต่อไป และขึ้นอยู่ที่ผลงานที่ผ่านมาหลังเข้าสู่แผนฟื้นฟูของซูเปอร์บอร์ดว่าทางรัฐบาลและกระทรวงการคลังมองเห็นการเปลี่ยนแปลงไปในทิศทางที่ดีขึ้นได้หรือไม่
แต่ที่แน่ๆ ในส่วนของพนักงานไอแบงก์ตอนนี้ ชักแถวลาออกเป็น 100 คน ถือเป็นเรื่องใหญ่ที่ต้องหยุดสมองไหลให้ได้ เพราะในเวลาที่ต้องการฟื้นฟู หัวใจสำคัญคือต้องมีคนทำงาน โดยเฉพาะกับธนาคารเฉพาะกิจ เช่น ไอแบงก์ แห่งนี้
สมคิด จาตุศรีพิทักษ์ รองนายกฯ หมู่นี้ดูซูบๆ ไปเพราะทำงานหนัก แต่กำลังใจนั้นเกิน 100% ซึ่งเจ้าตัวยอมรับว่ากลับมาทำงานรอบนี้โชคดี เพราะมีคนมาช่วยเยอะ อย่าง อภิศักดิ์ ตันติวรวงศ์ รมว.คลัง เป็นเพื่อนนักเรียน คนนี้สมคิดการันตีว่าทำงานอย่างเดียว ทำงานหนัก กลับบ้าน 2-3 ทุ่ม แต่ไม่พูด ไม่โกง 
ด้าน พิศิษฐ์ เสรีวิวัฒนา เอ็มดีใหม่ ธนาคารเพื่อการส่งออกและนำเข้าแห่งประเทศไทย หรือ เอ็กซิมแบงก์ แม้ตำแหน่งจะมีผล 1 มิ.ย.นี้ แต่พิศิษฐ์เข้าไปลุยงานในเอ็กซิมแบงก์มาสักพักแล้ว เพื่อเตรียมคิดออกผลิตภัณฑ์ทางการเงินใหม่ ได้ข่าวว่าพิศิษฐ์มาทำงานรอบนี้ เพราะสมคิดชวนมาช่วยกันทำงาน งานนี้ถือว่าแบ็กดีมีชัยไปกว่าครึ่ง ที่เหลือขึ้นอยู่ที่ฝีมือ ต้องรอชมว่าเอ็กซิมแบงก์โฉมใหม่จะไฉไลกว่าเดิมหรือไม่